ยอดป่วยโควิดใหม่ไทยพุ่ง 836 ราย ดันติดเชื้อสะสมทะลุ 2 หมื่นแล้ว ดับเพิ่มอีก 2
ยอดป่วยโควิดใหม่ไทยพุ่ง 836 ราย ดันติดเชื้อสะสมทะลุ 2 หมื่นแล้ว ดับเพิ่มอีก 2
ยอดป่วยโควิดใหม่ไทยพุ่ง 836 ราย ดันติดเชื้อสะสมทะลุ 2 หมื่นแล้ว ดับเพิ่มอีก 2
2 ก.พ. 2564

นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดโรคติดเชื้อไวรัสโคโรนาสายพันธุ์ใหม่ (โควิด-19) หรือ ศบค. รายงานสถานการณ์การแพร่ระบาดของไวรัสโควิด-19 ในประเทศวันนี้ (2 ก.พ.64) ระบุพบผู้ป่วยยืนยันติดเชื้อรายใหม่ 836 ราย โดยเป็นผู้ติดเชื้อในประเทศ 819 ราย มาจากระบบเฝ้าระวังและระบบบริการฯ 109 ราย ค้นหาเชิงรุก 710 ราย และเป็นผู้ที่เดินทางมาจากต่างประเทศ เข้าสถานกักกันที่รัฐจัดให้ (State Quarantine) 17 ราย
ทั้งนี้ ส่งผลให้จำนวนผู้ป่วยยืนยันสะสมล่าสุดทะลุ 2 หมื่นรายแล้ว โดยตัวเลขเพิ่มขึ้นเป็น 20,454 ราย แบ่งเป็นการติดเชื้อในประเทศ 17,947 ราย จากการตรวจคัดกรองเชิงรุก 10,788 ราย และเป็นผู้เดินทางมาจากต่างประเทศ 2,480 ราย อยู่ในสถานที่กักกันที่รัฐจัดให้ 1,878 ราย รักษาหายป่วยเพิ่ม 703 ราย รักษาหายแล้วรวม 13,217 ราย ยังรักษาอยู่ 7,158 ราย มีผู้เสียชีวิต 2 ราย ทำให้จำนวนผู้เสียชีวิตสะสม เพิ่มขึ้นเป็น 79 ราย
สำหรับผู้เสียชีวิตรายแรก เป็นหญิงไทย อายุ 75 ปี อยู่ที่สมุทรสาคร มีโรคประจำตัวคือความดันโลหิตสูง ไขมันในเลือดสูง เข้ารับการตรวจหาเชื้อโควิด-19 เมื่อวันที่ 25 ม.ค. เนื่องจากมีประวัติสัมผัสกับสามีที่เป็นผู้ป่วยยืนยันรายก่อนหน้า 28 ม.ค.ผลตรวจยืนยันพบเชื้อโควิด-19 โดยผู้ป่วยเริ่มมีอาการอ่อนเพลีย หายใจเหนื่อย จึงเข้ารับการรักษาในรพ.สมุทรสาคร ต่อมามีอาการแย่ลง กระทั่งเสียชีวิตในวันที่ 30 ม.ค.
ส่วนรายที่ 2 เป็นชายไทย อายุ 68 ปี อาชีพค้าขาย มีโรคประจำตัวคือ เบาหวาน ไตวายระยะสุดท้าย เคยมีประวัติผ่าตัดปลูกถ่ายไต ได้เดินทางไปพื้นที่เสี่ยง คือจังหวัดสมุทรสาคร ร้านคาราโอเกะแห่งหนึ่งย่านปิ่นเกล้า วันที่ 30 ธ.ค.63 มีอาการไอ น้ำมูก ปวดกล้ามเนื้อ กระทั่ง 7 ม.ค.64 เข้ารับการตรวจ ผลยืนยันพบเชื้อโควิด-19 เข้ารับการรักษาที่รพ.ร่วมเดือน กระทั่งเสียชีวิตเมื่อวันที่ 1 ก.พ.ที่ผ่านมา